Obadde okumanyi nti mu kusooka enfudu yalina olususu olulungi ennyo okutaali wadde ekigirigimba n’ekimu bwe kiti? Tuula ggwe wamma nze nkunyumize. Munnage nga wabaawo eggunju n’enfudu nga bamikwano nnyo. Olunaku lumu, ekire ekyeru kyetimba ku ggulu. Eggunju nga liteesa lirinnye lituuke ku kire liryeko, nga lirowooza nti ekire lyali ssavu. Oluvannyuma nga limalirizza okulya, lyakka wansi eri enfudu ne ligiyita nti, "Owaaye baaba, nkwata bulungi kubanga nnina ekyengera kye nkuleetera." Enfudu yalikwata bulungi n’obwegendereza era n’eriziyiza obutagwa. Nga wayise akabanga katono, enfudu nayo yalinnya waggulu ku kire nayo n’ekiryako kubanga eggunju lyali ligitendedde obuwoomi obwali waggulu eyo. Bwe yamaliriza okulya n’eyita eggunju ng’egamba nti, "Baaba wange, nzuuno nzika nkwata bulungi." Wansi waali tewali yadde akanyego. Enfudu yaddamu okutegeeza eggunju nti, “Baaba vvaayo onkwate munnage nzuuno nzika.” Oluvannyuma eggunju lyagitegeeza nti, “Kka wendi tewali buzibu. Luli w’ompitidde mbadde ndiko bye mmaliriza.” Eggunju lyefuula erigenda okugikwata naye ne livaayo ku ddakiika esembayo. Enfudu n’egwa ku ttaka okwali n’amayinja era n’eyatika olususu lwayo lwonna. Eno y’ensonga lwaki abantu abamu balowooza nti enfudu erina bigirigimba so nga nkovu ezaagituukako oluvannyuma lw’eggunju okugiryamu olukwe. Okuva ku lunaku olwo, enfudu erabika bubi ku mugongo so nga yali erabika bulungi nnyo mu kusooka. Ekigwo kye kimu era kyakosa amagulu gaayo ky’ova olaba nti mampi nnyo.